REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/152-16

20. septembar 2016. godine

B e o g r a d

Z A P I S N I K

PRVE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 13. JULA 2016. GODINE

Sednica je počela u 9 časova i 5 minuta.

Sednicom je, do izbora predsednika Odbora, predsedavao najstariji prisutan član Odbora Dragomir Karić, a posle izbora za predsednika Odbora Snežana B. Petrović, predsednik Odbora.

Pored predsedavajućih, sednici su prisustvovali članovi Odbora: Aleksandra Tomić, Radmilo Kostić, Jelena Mijatović, Zoran Bojanić, Snežana R. Petrović, Ivan Manojlović, Tomislav Ljubenović, Branislav Mihajlović, Dejan Nikolić, Vladimir Marinković, Ivan Kostić, Gorica Gajić i Vojislav Vujić.

Sednici su prisustvovali zamenici članova Odbora: Ostoja Mijailović (zamenik člana Odbora Zorana Bojanića), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

Sednici je prisustvovao narodni poslanik Vladimir Orlić, koji nije član Odbora.

Sednici nisu prisustvovali Novica Tončev i Zdravko Stanković, članovi Odbora.

Predsedavajući je konstatovao da je u skladu sa članom 25. stav 3. Poslovnika Narodne skupštine utvrđen sledeći

D n e v n i r e d

1. Izbor predsednika Odbora;

2. Izbor zamenika predsednika Odbora.

Prva tačka dnevnog reda - **Izbor predsednika Odbora**

Predsedavajući je predložio da se za predsednika Odbora izabere narodni poslanik Snežana B. Petrović. Predstavio je kandidata i izneo da je po obrazovanju diplomirani ekonomista i politikolog, specijalista za međunarodne odnose, zaposlena u privredi, u javnom preduzeću „Pošta Srbije“, 25 godina i pripada poslaničkoj grupi Partija ujedinjenih penzionera Srbije.

U diskusiji, povodom izbora predsednika Odbora i predloženog kandidata, narodni poslanici su izneli stavove i mišljenja i dali predloge i sugestije. Izneto je da su izostale konsultacije poslaničkih grupa oko izbora predsednika Odbora, kao i kod konstituisanja drugih odbora, da prilikom sazivanja sednice Odbora u roku kraćem od tri dana treba predsedavajući da obrazloži zašto je nastao izuzetak i da se prilikom sazivanja sednice više vodi računa o obavezama članova Odbora koji su van Beograda i da nije u materijalu pred ovu sednicu dobijena biografija kandidata za predsednika Odbora i program kako on misli da organizuje rad Odbora, shodno čl. 44. i 54. Poslovnika Narodne skupštine. Uz puno razumevanje da lista koja je dobila najviše glasova treba da vodi najveći broj odbora, trebalo je više razgovarati sa opozicijom, u skladu sa dobrom političkom praksom u demokratskom duhu, na temu izbora svih predsednika odbora. Trebalo je održati zajedničke razgovore sa predsednicima svih poslaničkih grupa u vezi izbora svih predsednika odbora, što nije učinjeno. Međutim, izneto je i da izbor predsednika i zamenika predsednika do sada konstituisanih odbora dokazuje da je pre njihovog izbora bilo konsultacija između različitih poslaničkih grupa. Detaljna informacija o održanim konsultacijama data je na konstitutivnoj sednici Odbora za odbranu i unutrašnje poslove. Demokratsko pravo većine je da ne konsultuje svaku poslaničku grupu pojedinačno za svaki odbor. Prilikom sazivanja sednice Odbora treba voditi računa o terminu koji odgovara većini članova Odbora. Predsednika Odbora predlažu članovi Odbora direktno na konstitutivnoj sednici pa se ne zna pre sednice ko će koga predložiti, tako da je nemoguće dostaviti biografiju i program kandidata pre sednice Odbora.

Na predlog predsedavajućeg, Odbor je većinom glasova (deset „za“, dva „protiv“ i četiri „uzdržana“) izabrao Snežanu B. Petrović za predsednika Odbora.

Narodni poslanik Snežana B. Petrović se zahvalila na izboru i preuzela predsedavanje sednicom Odbora. Istakla je, da je po obrazovanju diplomirani ekonomista i politikolog, specijalista za međunarodne odnose. Zaposlena je u Javnom preduzeću „Pošta Srbije“ 25 godina, a od toga oko deset godina u tehnološko-proizvodnim i uslužnim procesima pošte, deset godina u upravno-administrativnim poslovima i poslednje četiri godine je šef kabineta direktora „Pošta Srbije“. To je jedno od najvećih javnih preduzeća u Srbiji, sa oko 15.000 zaposlenih, na celoj teritoriji Republike Srbije, uključujući i Kosovo i Metohiju. „Pošta Srbije“ je uspešno javno preduzeće koje je oformilo, iznedrilo i predalo tržištu i državi na upravu nekoliko uspešnih kompanija. Godine 2012. dobit „Pošta Srbije“ iznosila oko 1,2 milijarde dinara, a na kraju 2015. godine oko 3,2 milijarde dinara. To je dobar primer kako u javnom preduzeću može dobro da se radi, kako mogu da se unaprede poslovni procesi i optimizuju kadrovski resursi i primene nove tehnologije bez zaduživanja. Javno preduzeće „Pošta Srbije“ je održivo preduzeće sa investicionim potencijalom, ostvaruje profit i puni republički budžet izmirivanjem obaveza prema državi koje na godišnjem nivou iznose preko deset milijardi dinara ili oko jedan posto republičkog budžeta. Izrazila je uverenje da će obaveze i dužnosti predsednika Odbora obavljati u korektnoj i uspešnoj saradnji sa svim članovima Odbora u interesu države i naroda. Istakla je da je delokrug rada Odbora za privredu, regionalni razvoj, trgovinu, turizam i energetiku izuzetno značajan. Za jačanje privredne aktivnosti potrebna je efikasno organizovana država koja na ekonomski utemeljen način pruža podršku realnom sektoru privrede uz razvoj socijalnog preduzetništva. Bez nastavka suštinskih reformi u javnom sektoru neće biti moguće da se javna preduzeća dovedu u poziciju da uspešno vrše svoju osnovnu misiju za koju su osnovana i da smanje gubitke, što bi garantovalo jednu vrstu ekonomske održivosti i uravnoteženosti i u pogledu budžeta. Bez toga nema novih ulaganja i radnih mesta, nema ni penzija i zato Odbor treba da da punu podršku svim predlozima koji idu u smeru dubinske reforme i stvaranju dobre poslovne klime koja omogućava nova ulaganja i radna mesta.

U diskusiji su učestvovali: Dragomir Karić, Snežana B. Petrović, Branislav Mihajlović, Dejan Nikolić i Vladimir Orlić.

Druga tačka dnevnog reda - **Izbor zamenika predsednika Odbora**

Narodni poslanik Dragomir Karić je predložio da se za zamenika predsednika Odbora izabere dr Aleksandra Tomić i istakao da je kao predsednik Odbora u dva prethodna saziva neumorno, energično, bez improvizacija, sa promišljenim dnevnim redom, sa dobrim diskusijama, tolerantno i maksimalno demokratski predsedavala Odborom.

U diskusiji, istaknuta je podrška predlogu, imajući u vidu da će Aleksandra Tomić svojim znanjem pružiti pomoć i predsedniku i članovima Odbora u održavanju kontinuiteta, posebno kada je u pitanju odnos sa nadležnim resornim ministarstvima, Vladom Republike Srbije, u vršenju kontrolne funkcije i nastavku otvaranja Narodne skupštine prema privredi, kroz dijalog sa poslovnim asocijacijama i sindikatima, što će doprineti daljem postizanju konsenzusa između glavnih činilaca u društvu u cilju privrednog razvoja i punog doprinosa tome Narodne skupštine i Odbora. Izneto je očekivanje da će rad na sednicama Odbora biti konstruktivan i da će i članovi Odbora koji pripradaju opoziciji biti na vreme obavešteni o svemu i imati prostora da predlažu i iniciraju rasprave o pitanjima koja su u interesu razvoja srpske privrede i boljeg standarda. Izraženo je zadovoljstvo zbog činjenice da su za predsednika i zamenika predsednika Odbora predložene narodne poslanice i očekivanje da će nivo tolerancije u raspravama zbog toga biti viši i rad Odbora uspešniji. Izneto je da su narodni poslanici obavešteni da mogu da očekuju pozive za održavanje konstitutivnih sednica odbora tako da imajući to u vidu svi članovi skupštinskih odbora su mogli očekivati sazivanje konstitutivnih sednica u roku od roka kraćeg predviđenog Poslovnikom Narodne skupštine. Istaknuto je da je potreban kontinuitet u radu onih inicijativa koje su se ticale i neformalnih grupa koje su okupljale poslanike iz različitih poslaničkih grupa u Narodnoj skupštini, Parlamentarnog foruma za energetsku politiku Srbije i Ekonomskog kokusa. Izneto je uverenje da će Odbor nastaviti, kao u prethodnom sazivu, da razvija atmosferu tolerancije i razumevanja, što će dati dobre rezultate u radu Odbora.

Narodni poslanik Aleksandra Tomić, povodom predloga da bude izabrana za zamenika predsednika Odbora, istakla je uverenje da će rad Odbora u ovom sazivu biti nadgradnja rada Odbora u prethodnom periodu, kada je Odbor razmotrio veliki broj predloga zakona i podnetih amandmana i imao veliki broj različitih aktivnosti zbog širokog delokruga određenog Poslovnikom. U narednom periodu Odbor će na transparentan način učestvovati u izboru ili vršiti izbor organa regulatornih tela iz nadležnosti Odbora. Odbor očekuje izbor predsednika i članova Saveta Agencije za energetiku Republike Srbije i jednog člana Saveta Komisije za zaštitu konkurencije. Odbor će nastaviti jako dobru uspostavljenu saradnju sa Energetskom zajednicom i praksu održavanja javnih slušanja o različitim temama. Bez obzira na trajanje sednica Odbora važno je da ne ostanu nerešena pitanja i da se uvek razgovara o svakoj temi i da svaki član Odbora zna da može slobodno da iznese svoje mišljenje.

U diskusiji su učestvovali: Snežana B. Petrović, Dragomir Karić, Vladimir Marinković, Gorica Gajić, Snežana Paunović, Ivan Manojlović, Aleksandra Tomić i Vladimir Orlić.

Na predlog predsednika Odbora, Odbor je većinom glasova (11 „za“, dva „protiv“ i tri „uzdržana“) izabrao Aleksandru Tomić za zamenika predsednika Odbora.

Sednica je zaključena u 9 časova i 55 minuta

Sastavni deo ovog zapisnika čini obrađeni tonski snimak sednice Odbora .

SEKRETAR PREDSEDNIK

Dušan Lazić Snežana B. Petrović